Photo: Agencija Anadolija LPS poruka: Nikola Samardžić i Vladimir Beba Popović, na poslednjem oproštaju od Srđe Popovića

Povodom pokušaja stvaranja kulta Aleksandra Tijanića do kojih je u srbijanski medijima došlo u poslednjih nekoliko dana, Liberalni pokret Srbije je izdao saopštenje u kojem se se ukazuje i podseća na sve ono što je za života predstavljao i simbolizovao nekadašnji spin master kabineta Vojislava Koštunice

Kult Aleksandra Tijanića organizovano podižu nekadašnji BK novinari i većina medijskih redakcija, intelektualci, političari, sve kako bi se održao kontinuitet tribalnog primitivizma, laži, huškanja na zločin, blaćenja svakog ko ne pristaje na uslove i sistem vrednosti jednoga zatvorenog i zaostalog plemenskog društva.

Samo kao huškač na ubistvo premijera Đinđića Tijanić je zaslužio mesto odakle ga ni smrt nije smela pomeriti.

Milionske pronevere u RTS-u, ratnohuškačka i palanačka uređivačka politika aktuelnog RTS-a, razbojnička sprega s medijskim oglašivačima, primalna bahatost u svakom gestu i iskazu, sve su to samo noviji slojevi jedne biografije koja je postala stub oslonca, umesto stub srama srpskog establišmenta. Posebno je odvratno povezivanje Tijanića s ličnošću advokata Srđe Popovića, čiji nas odlazak neće omesti na insistiranju da se utvrdi politička pozadina atentata, podrazumevajući ulogu Tijanića kao jednog od izvršilaca naloga kabineta Vojislava Koštunice.

Photo: Stock Kaljuga zločinačkog udruženja: Denis Kuljiš, plaćeni huškač

Gadost i licemerje lokalne "elite" dobila je svoje konkretno uporište u glasilima kakav je list Danas koji je ogavnim pamfletom Denisa Kuljiša, trupnog piskarala KOS-a i plaćenog huškača Aleksandra Tijanića, Srđana Šapera i Borisa Tadića, koji je relativizovao sve vrednosti savremene srpske politike koje se zasnivaju upravo na stavu prema ubistvu i ubicama premijera Đinđića.

Kuljiš je pokušao da advokata Srđu Popovića posthumno uvalja u kaljugu zločinačkog udruživanja, i u panteon nakaznih barbarogenija koji su uništavali i srpsko i hrvatsko društvo, nesvršenih i animalnih pojava kojima se dive i Kuljiš, i oni koji su tekst objavili, i svi koji su u proteklim danima svojim činjenjem i nečinjenjem doprineli ovoj javnoj sramoti koju će oprati samo presuda ubicama i nalogodavcima atentata čiji su i Tijanić i Kuljiš medijski simboli. Posebno odvratna je odluka onih koji su se prethodnog dana poklonili Tijaniću, time i svim ovim snagama koje su nas ponovo survale na dno najnižih ljudskih poriva i društvenih osobina, koji su zaista bili iskreni kad su se poklonili Tijaniću, time i svim njegovim gazdama. Kult Aleksandra Tijanića nije samo kult njegove novinarske škole, nego i ritualno obožavanje te močvare paralelne stvarnosti koju su njegove žute novine i žute televizije učinile jedinom stvarnošću srpske prošlosti i neposredne budućnosti.